**Regulamentul cu privire la autorizarea exerciţiului profesiunilor medico-sanitare şi farmaceutice**

1. **DISPOZIŢII GENERALE**

1. Prezentul Regulament este elaborat în conformitate cu prevederile Legii ocrotirii sănătăţii nr.411-XIII din 28 martie 1995, Legea cu privire la exercitarea profesiunii de medic nr. 264 – XVI din 27.10.2005, Legea cu privire la activitatea farmaceutică nr.1456-XII din 25 mai 1993 şi a Regulamentului de organizare şi funcţionare a Ministerului Sănătăţii aporbat prin Hotărîrea de Guvern nr. 397 din 31 mai 2011 şi determină cadrul organizatoric şi de reglementare prin autorizare a exerciţiului profesiunilor medico-sanitare şi farmaceutice pe teritoriul Republicii Moldova, orientată spre asigurarea prestarilor calitative a serviciilor medicale şi evidenţa complexă a cadrelor medicale.

2. În sensul prezentului regulament, se definesc următoarele noţiuni:

*autorizaţie*– act administrativ (Certificat de autorizare) cu caracter permisiv, eliberat de organul abilitat în procesul de reglementare a exerciţiului profesiunilor medico-sanitare şi farmaceutice ce atestă dreptul titularului de autorizaţie de a desfăşura, pentru o perioadă stabilită, genul de activitate medicală şi farmaceutică indicat în aceasta, cu respectarea obligatorie a condiţiilor de autorizare;

*organ abilitat* – Ministerul Sănătăţii sau altă autoritate careia i-a fost delegat dreptul de a efectua toate procedurile privind autorizarea exerciţiului profesiunilor medico-sanitare şi farmaceutice;

*solicitant de autorizare* – persoana fizică posesoare a diplomelor de studii în medicină complete, care depune la organul abilitat documentele necesare eliberării autorizaţiei;

*condiţii de autorizare* – totalitatea cerinţelor şi condiţiilor stabilite prin actele normative ce reglementează expres activităţile autorizate, a căror respectare este obligatorie pentru solicitantul şi titularul de autorizaţie la desfăşurarea genului respectiv de activitate în medicină;

*registrul de stat de autorizare a exerciţiului profesiunilor medico-sanitare şi farmaceutice pe teritoriul Republicii Moldova* – totalitatea informaţiilor documentate cu privire la autorizaţiile eliberate, reperfectate, suspendate, reînnoite şi retrase;

*eliberarea autorizaţiei* – procedură de obţinere iniţială a autorizaţiei;

*reperfectarea autorizaţiei* – procedură de obţinere a autorizaţiei în baza modificării unor alte date reflectate în autorizaţie, fără a căror actualizare nu poate fi identificată legătura dintre autorizaţie, obiectul actului şi titular;

*suspendarea autorizaţiei -* privarea titularului de autorizaţie de dreptul de a exercita activitatea medicală şi farmaceutică pe un termen stabilit de prezentul Regulament;

*reînnoirea autorizaţiei* – procedură de prelungire a valabilităţii autorizaţii;

*retragerea autorizaţiei -* privarea titularului autorizaţiei de dreptul de a desfăşura activitatea medicală şi farmaceutică, conform procedurii prevăzute de legislaţia în vigoare.

3. Se supun reglementării prin autorizaţia respectivă exercitarea profesiunii de medic, farmacist şi personalul medical şi farmaceutic cu studii medii de specialitate, în conformitate cu Nomenclatoarele specializărilor şi supraspecializărilor.

4.Prevederile prezentului Regulament se aplică în egală măsură cetăţenilor străini şi apatrizilor ce vor solicita eliberarea autorizaţiei, conform actelor de studii, echivalate şi recunoscute în modul stabilit de lege.

**II. OBŢINEREA AUTORIZAŢIEI**

**Secţiunea 1. Condiţiile necesare pentru solicitarea autorizaţiei**

5. Profesiunea de medic, farmacist, inclusiv şi cele ce ţin de activitatea personalului medical şi farmaceutic cu studii medii de specialitate se exercita pe teritoriul Republicii Moldova de către persoana fizică posesoare ale unei autorizaţii eliberate de organul abilitat.

6. Pentru obţinerea autorizaţiei este necesar ca persoana să dispună de:

1. cetăţenia Republicii Moldova sau permis de şedere pentru cetăţenii străini sau apatrizi;
2. diploma de studii medii sau superioare şi postuniversitare medicale (după caz)
3. sa fie apt, din punct de vedere medical, pentru exercitarea profesiunii;
4. sa nu cadă sub incidenţa restricţiilor şi incompatibilităţilor prevăzute de legislaţia în vigoare.

**Secţiunea 2-a. Actele necesare pentru obţinerea autorizaţiei**

7. La obţinerea autorizaţiei, solicitantul prezintă organului abilitat următoarele acte:

1. cerere-tip;
2. act de identitate;
3. actele confirmatoare ale studiilor medii, superioare şi postuniversitare profil medicină şi farmacie(după caz);
4. copia carnetului de muncă (după caz);
5. certificatul medical despre starea sănătăţii (inclusiv de la medicul narcolog şi psihiatru);
6. specimenul semnăturii şi amprenta sigiliului în cazul medicilor;
7. actul ce atestă dreptul de practică medicală sau farmaceutică eliberat conform cadrului normativ în vigoare (pentru solicitanţii cu inactivitate pentru o perioadă de 3 ani şi mai mult);
8. recipisa de achitare a taxei pentru autorizare;
9. permisul de şedere pentru cetăţenii străini.

8. Actele necesare se depun în copii însoţite de original, pentru verificarea de către organul abilitat a legalităţii acestora.

9. În termen de 10 zile lucrătoare organul abilitat are obligaţia de informa solicitantul despre decizia adoptată.

**Secţiunea a 3-a. Eliberarea autorizaţiei**

10. În termen de 10 zile lucrătoare de la data adoptarii deciziei pozitive organul abilitat va elibera solicitantului certificatul de autorizare respectiv.

11. Certificatul de autorizare va conţine:

a) denumirea organului care a eliberat certificatul de autorizare;

b) numărul de înregistrare şi data eliberării;

c) numele şi prenumele titularului;

d) codul de identificare a titularului;

e) specializărea şi domeniul de activitate;

f) semnătura ministrului sănătăţii, certificată prin aplicarea ştampilei;

g) valabilitatea autorizaţiei;

h) suport electornic cu informatia complexă referitor la autorizaţie.

12. Termenul autorizaţiei este de 5 ani, cu posibilitatea prelungirii valabilităţii pe un alt termen de 5 ani, la cererea solicitantului.

13. Autorizaţia eliberată se înregistrează în Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova gestionat de organul abilitat.

14. Temei pentru respingerea cererii de obţinere a autorizaţiei este depistarea de către organulul abilitat*,* a unor date neveridice în actele prezentate sau declarate de solicitant.

**Secţiunea a 4-a. Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova**

15. Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova este gestionat de către organul abilitat.

16. Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova cuprinde următoarele informaţii:

1. numele şi prenumele titularului;
2. codul de identificare (IDNP);
3. numărul de înregistrare al certificatului de autorizare;
4. data eliberării
5. expirării valabilităţii autorizaţiei;
6. semnătura titularului de primire a certificatului de autorizare.

17. Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova se face public anual pe pagina web a Ministerului Sănătăţii şi/sau organului abilitat.

**Secţiunea a 5-a. Reînnoirea autorizaţiei**

18. Cu 3 luni înainte de expirarea valabilităţii autorizaţiei, solicitantul se adresează organului abilitat cu o cerere-tip privind reînnoirea autorizaţiei.

19. La reînnoirea autorizaţiei, solicitantul pe lîngă actele prevăzute de punctul 7 al prezentului Regulament, prezintă următoarele acte:

1. cererea-tip de reînnoire a autorizaţiei;
2. autorizaţia eliberată anterior;
3. actele ce atestă realizarea curriculei de educaţie medicală continuă;
4. certificatul privind absenţa sau prezenţa sancţiunilor disciplinare, precum şi a încalcăriilor normelor Codului cadru de etică (deontologic) al lucrătorului medical şi farmaceutic, eliberat de către angajator;
5. recipisa de achitare a taxei pentru reînoirea autorizaţiei.

20. Actele necesare se depun în copii însoţite de original pentru verificarea de către organul abilitat a legalităţii acestora.

21. În urma examinării actelor prezentate şi evaluării cuantumului creditelor obţinute în Programul de Educaţie Medicală Continuă, organulul abilitat în termen de 10 zile lucrătoare are obligaţia de a informa solicitantul despre decizia adoptată referitor la reînnoirea sau respingerea solicitării reînoirii autorizaţiei.

22. În decurs de 10 zile de la data adoptarii deciziei pozitive organul abilitat va elibera solicitantuluil autorizaţia reînnoită.

23. Temei pentru respingerea solicitării de reînoire a autorizaţiei poate servi depistarea de către organulul abilitat*,* a unor date neveridice în actele prezentate sau declarate de solicitant, precum şi lipsa numărului de credite stabilit de Regulamentul cu privire la cuantificarea creditelor pentru Educaţie Medicală Continuă.

**Secţiunea a 6-a. Reperfectarea autorizaţiei**

24. Temeiuri pentru reperfectarea autorizaţiei sunt:

1. schimbarea numelui titularului;
2. modificarea unor altor date reflectate în autorizaţie.

25. La apariţia temeiurilor pentru reperfectarea autorizaţiei, titularul este obligat ca, în termen de 10 zile lucrătoare, să depună o cerere-tip de reperfectare a autorizaţiei conform procedurii stabilite de organul abilitat.

26. În termen de 10 zile lucrătoare de la data depunerii cererii de reperfectare a autorizaţiei şi a documentelor anexate la cerere, organulul abilitat, emite o decizie privind reperfectarea autorizaţiei.

27. Autorizaţia reperfectată se eliberează de către organul abilitat pe un formular nou, ţinîndu-se cont de modificările solicitate în cerere-tip.

28. Termenul de valabilitate a autorizaţiei reperfectate nu poate depăşi termenul de valabilitate indicat în autorizaţia care se reperfectează.

29. Temei pentru respingerea cererii de reperfectare a autorizaţiei este depistarea de către organulul abilitat*,* a unor date neveridice în actele prezentate sau declarate de solicitant.

**Secţiunea a 7-a. Eliberarea duplicatului de autorizare**

30. Drept temei pentru eliberarea duplicatului autorizaţiei serveşte pierderea sau deteriorarea acestuia.

31. În caz de pierdere a certificatului de autorizare, titularul depune o cerere-tip de eliberare a duplicatului şi altor acte necesare, conform procedurii aprobate de organul abilitat.

32. Termenul de perfectare a duplicatului certificatului de autorizare este de 10 zile lucrătoare din momentul solicitării.

33. Termenul de valabilitate a duplicatului certificatului de autorizare nu poate depăşi termenul indicat în certificatul pierdut sau deteriorat.

34. În caz de eliberare a duplicatului, organul abilitat adoptă o decizie de anulare a certificatului de autorizare pierdut sau deteriorat, care serveşte temei pentru eliberarea dupicatului certificatului de autorizare.

35.Temei pentru respingerea cererii de obţinere a duplicatului autorizaţiei este depistarea de către organulul abilitat*,* a unor date neveridice în actele prezentate sau declarate de solicitant.

**Secţiunea a 8-a. Suspendarea autorizaţiei**

35. Autorizaţia se suspendă în cazurile prevăzute de legislaţia în vigoare. Drept temei pentru suspendarea autorizaţiei poate servi lipsa numărului de credite stabilit de Regulamentul cu privire la cuantificarea creditelor pentru Educaţie Medicală Continuă.

36. Suspendarea autorizaţiei se dispune prin ordinul Ministerului Sănătăţii după prezentarea deciziei organului abilitat.

37. Suspendarea autorizaţiei pe o perioadă mai mare de 3 ani prevede obligativitatea actualizării cunoştinţelor în instituţii de perfecţionare sau în alte instituţii, în modul stabilit de legislaţia în vigoare.

38. După înlăturarea tuturor impedimentelor ce au generat suspendarea autorizaţiei, titularul poate solicita de la organul abilitat reînnoirea autorizaţiei.

**Secţiunea a 9-a. Retragerea autorizaţiei**

39. Autorizaţia se retrage în cazul:

1. depistării circumstanţelor care adeveresc acţiunile nelegitime ale titularului de autorizaţie la obţinerea, reînnoirea şi reperfectarea autorizaţiei;
2. angajarea răspunderii penale pentru infracţiuni în realizarea actului medical;
3. interdicţiei de a exercita profesiunea medico-sanitară sau farmaceutică, dispusă prin hotărîre judecătorească definitivă;
4. stabilirii prin hotărîre judecătorească a incapacităţii sau capacităţii de exerciţiu restrînsă.

40. Autorizaţia se retrage de către Ministerul Sănătăţii în temeiul deciziei organului abilitat.

41. Retragerea autorizaţie prevede radierea din Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova.

42. Radierea din Registrul de autorizare a exerciţiului profesiunilor medico-sanitare şi farmaceutice pe teritoriul Republicii Moldova prevede privarea de dreptul de exerciţiul profesiunii medico-sanitare sau farmaceutice pe teritoriul Republicii Moldova.

**III. AUTORIZAŢIA TEMPORARĂ**

43. Autorizaţia temporară se eliberează:

1. studenţilor instituţiilor de învăţămînt medical superior începînd cu anul IV de studii, conform domeniului de formare în funcţii ce le revin personalului medical cu studii medii;
2. rezidenţilor şi secundarilor clinici, conform specializării în care are loc instruirea;
3. cetăţenilor străini şi apatrizi, pentru prestarea temporară sau ocazională a serviciilor medicale pe tetitoriul Republicii Moldova.

44. Autorizaţia temporară se eliberează pentru termenul soliciatat în cerere, dar nu mai mare de termenul estimat pentru finisarea studiilor, iar pentru cetăţenii străini şi apatrizi pe perioada desfăşurării activităţilor ştiinţifico-didactice.

45. Pentru obţinerea autorizaţiei temporare solicitantul depune la organul abilitat următoarele acte:

a) cerere-tip;

b) act de identitate;

c) diploma de studii superioare sau diploma de licenţă (după caz);

d) adeverinţa de student, rezident sau secundar clinic;

e) certificat medical privind capacitatea fizică şi mintală;

f) dovada achitării taxei de autorizare.

46. Cetăţenii străini şi apatrizi, pentru prestarea temporară sau ocazională a serviciilor medicale pe teritoriul Republicii Moldova depun actele indicate la punctul 7 al prezentului Regulament, cu excepţia literei h) în cazul prestării serviciilor medicale în scopul schimbului de experienţă, activităţilor ştiinţifico-didactice şi de caritate, cu o durată ce nu depăşeşte o lună de zile.

47. Suspendarea şi retragerea autorizaţiei temporare are loc în condiţiile prevăzute de prezentul Regulament, precum şi în caz de pierdere temporară sau definitivă a calităţii de student, rezident sau secundar clinic.

**IV. DISPOZIŢII TRANZITORII ŞI FINALE**

48. Organul abilitat va elibera autorizaţia exerciţiului profesiunii medico-sanitare sau farmaceutice în strictă conformitate cu prevederile prezentului Regulament.

49. Toate litigiile cu privire la autorizarea exerciţiului profesiunii medico-sanitare sau farmaceutice se soluţionează conform legislaţiei în vigoare.

50. Ministerul Sănătăţii:

1. va aproba în conformitate cu legislaţia, cuantumul taxelor pentru serviciile de autorizare a exerciuţiului profesiunii medico-sanitre sau farmaceutice elaborate de catre organul abilitat;
2. va aproba formularul de autorizaţie, elaborat de organul abilitat;
3. va aproba instrucţiunea privind completarea, păstrarea şi evidenţa Registrului de autorizare a exerciţiului profesiunilor medico-sanitare şi farmaceutice pe teritoriul Republicii Moldova, elaborat de organul abilitat;
4. va aproba procedurile necesare în vederea implementării prevederilor prezentului Regulament, elaborate de organul abilitat.